Karsten Nonbo (V), 2002-03-14:
Jeg vil til indledning sige, at det eksempel, som hr. Christian H. Hansen nævner, jo netop fortæller om, hvor galt det står til på det område, hvor lidt man indimellem regner dyrene for.
Og vi er helt enige om, at der er mange gode elementer i det her forslag.
Der lægges op til, at kulegravningen skal være færdig inden udgangen af dette år, og at al lovgivning efterfølgende skal være færdigbehandlet på 5 måneder, altså inden næste sommer.
Det er nok for kort tid, hvis vi skal til bunds i det med et stort seriøst stykke arbejde.
Vi er enige i Venstre i de mange tanker og formål, som ligger i dette beslutningsforslag, og vi vil gerne sige ja til forbedrede forhold for både erhvervsdyr og kæledyr; for man har også taget kæledyrene med i det her beslutningsforslag.
Desværre ser jeg også nogle problemer, som gør, at det ikke er så enkelt, som det umiddelbart kunne lyde, med beslutningsforslaget.
Særlig ser jeg problemer omkring privat handel med dyr.
Det er meget svært at regulere, for ikke at sige umuligt, og hvis vi forsøger, kan det være, at det ender med at blive mere bureaukratisk end det, Dansk Folkeparti normalt plejer at stå for i forhold til bureaukrati.
Må eller kan der overhovedet foregå handel mellem private, hvis det kræver vejledninger, og hvad, hvis man ikke overholder reglerne med hensyn til disse vejledninger?
Og så et andet spørgsmål: Hvad med den her aldersgrænse
på 15 år, som man nævner fra Dansk Folkepartis side
Må man kun holde dyr, hvis man involverer sine forældre?
Det er måske især de børn, som ikke får den nødvendige kærlige støtte fra forældrene, som har brug for at have kæledyr at omgås. Privat udsætning af dyr ser jeg desværre også et problem i.
Det lyder helt rigtigt, og intentionerne kan jeg fuldkommen bakke op om, men problemet er bare, at dyr har det også med at stikke af hjemmefra.
Hunde og katte har det med at stikke af, når kønsdrifterne kalder, og så er problemet bare: Hvornår er det privat udsætning, og hvornår er dyret stukket af hjemmefra?
Og så hvad endnu værre er
, hvis ejeren i det tilfælde, at han frygter, at han kan risikere en ordentlig straf, fordi dyret er sat ud, og det så bare er stukket af, risikerer vi så, at han ikke henter sit dyr igen? Med hensyn til dyreværnspolitiet: Det lyder umiddelbart besnærende, men i dag påtales dyreværnsloven jo af politiet, og alle kan foretage anmeldelser både direkte til politiet og også til fødevareregionernes veterinære afdelinger. Dyretransporter kan og vil blive stoppet af færdselspolitiet, og i tvivlstilfælde eller af bevismæssige årsager kan man rekvirere assistance hos de veterinære myndigheder.
Så redskaberne er der, men jeg skal medgive, at de bruges nok ikke i et ordentligt og godt omfang.
Der er ingen tvivl om, at Dansk Folkeparti rammer rigtigt på mange punkter.
Hvis vi skal nå et mål, bliver vi nok nødt til at udpege områderne enkeltvis og gå målrettet løs på dem.
Hvad der skal prioriteres højest, er også værd at tage med ind i debatten.
Derfor kunne jeg godt tænke mig, at vi lavede en slags katalog eller drejebog, hvor vi besluttede
os for, hvad vi skulle gå frem efter først.
Hvad angår zoologiske haver, så nævner ministeren, at der foreligger et direktiv, som kan implementeres og skal implementeres inden den 9. april, så her kommer vi forhåbentlig et skridt i den rigtige retning og det meget snart.
Og det tror jeg der også er fuld opbakning til.
Jeg er enig i, at når vi laver de mange nødvendige lovændringer, kan det også være en idé med sammenskrivninger og større overskuelighed.
Det kan godt være, at vi skal have sammenskrivningerne inden for de forskellige dyrearters område, således at det er nemt at gå til, så de, der har en interesse i visse dyr, kan finde alt om de dyr i den samme sammenskrivning, så det netop, som ministeren nævnte, ikke bliver en uoverskuelig sammenskrivning.
Men vi går meget positivt ind i behandlingen af det her beslutningsforslag fra Dansk Folkeparti, og så må det øvrige udvalgsarbejde vise, hvor vi lander.